Udlændingestyrelsen har nu afgjort sagen fra Brønderslev, hvor en mor til en lille dreng ved en fejl blev udvist. Hun kan nu se frem til at få opholdstilladelse, efter at myndighederne har vurderet hendes sag på ny. I et brev til familiens advokat Henrik Skaarup skriver Udlændingestyrelsen: ”Når vi har modtaget orientering fra kommunen om, at sikkerhedsstillelsen opfylder kravene, så vil vi – forudsat at Jens Petersen og Thida Dens omstændigheder i forhold til eksempelvis bolig og selvforsørgelse ikke har ændret sig – meddele Thida Den opholdstilladelse i Danmark på baggrund udlændingelovens § 9, stk. 1, nr. 1.” Som TV2 Nord har fortalt blev Thida Den udvist til Cambodja 29. spetember i år, men myndighederne havde overset en EU-dom, der beskytter børn mod at få deres forældre udvist. Jens og Thidas søn Andreas var på tidspunktet for udvisningen kun fire måneder gammel og var stærkt afhængig af sin mor. Alligevel blev hun altså udvist og Andreas overladt alene til sin far. De danske udlændingemyndigheder har erkendt, at der er begået fejl i sagen og har altså nu i et brev stillet familien en opholdstilladelse i udsigt: - Det er dejligt efter alt, hvad vi har været igennem. Vi lever i forvejen op til kravene, fordi jeg kan forsørge min familie, og har et godt job og en god bolig, så nu kan der falde ro på, siger Jens Petersen.

Opsummering:
Thida Den fra Brønderslev får lov at blive i Danmark, efter hun ved en fejl blev udvist.